Predkladacia správa

Hlavným východiskom na vypracovanie materiálu bolo Programové vyhlásenie vlády SR, v ktorom sa vláda zaviazala vytvárať podmienky na vzdelávanie zamestnancov orgánov územnej samosprávy i štátnych orgánov ako predpoklad vykonávania ich činností na požadovanej kvalitatívnej úrovni.  Ďalším východiskom bolo uznesenie vlády SR č. 365/2003 úloha B.1., v ktorom vláda adresovala úlohy príslušným ministrom zamerané na vytváranie podmienok pre vzdelávanie zamestnancov územnej samosprávy, plniacich úlohy štátnej správy a zároveň požiadala starostov obcí a predsedov samosprávnych krajov o spoluprácu na ich plnení.   
 Na základe toho MV SR, ktoré je ústredným orgánom štátnej správy pre koordináciu vzdelávania zamestnancov územnej samosprávy plniacich úlohy štátnej správy, vypracovalo predkladaný materiál v spolupráci s príslušnými ministerstvami a zástupcami územnej samosprávy. Predkladaný materiál má štyri časti. Prvá časť obsahuje stručný prehľad o úsekoch preneseného výkonu štátnej správy na obce a na samosprávne kraje.  Obsahom druhej časti je analýza podmienok na vzdelávanie zamestnancov územnej samosprávy, plniacich úlohy štátnej správy a návrhy na ďalšie obdobie, ktoré vychádzajú z podkladov predložených príslušnými ministerstvami a zástupcami územnej samosprávy.  Tretia časť je venovaná koordinačnej úlohe MV SR a Medzirezortnej komisii na koordináciu vzdelávania zamestnancov územnej samosprávy, plniacich úlohy štátnej správy. Štvrtá časť obsahuje prehľady o vzdelávaní realizovanom v roku 2004 a plány na rok 2005.  
Zámerom predkladaného materiálu je v rámci zvýšenia kvality výkonu prenesených úloh štátnej správy iniciovať a dosiahnuť intenzívnejší postup pri ďalšom vytváraní a zlepšovaní podmienok na ďalšie vzdelávanie zamestnancov územnej samosprávy, plniacich úlohy štátnej správy. 
Materiál bol zaslaný na medzirezortné pripomienkové konanie dňa 30. novembra 2004  všetkým podpredsedom vlády SR, všetkým ministerstvám, odboru vládnej agendy Úradu vlády SR, Združeniu miest a obcí Slovenska, Únii miest Slovenska, samosprávnym krajom, vybraným mestám a obciam, spolu 44 subjektov. O pripomienky boli požiadaní aj členovia Medzirezortnej komisie na koordináciu vzdelávania zamestnancov územnej samosprávy, plniacich úlohy štátnej správy. 
Stanovisko k materiálu zaslalo 16 účastníkov medzirezortného pripomienkového konania, z toho 8 bez pripomienok. Tiež väčšina členov Medzirezortnej komisie na koordináciu vzdelávania zamestnancov územnej samosprávy plniacich úlohy štátnej správy vyjadrila pozitívne stanovisko, bez pripomienok. Opodstatnené vecné i formálne pripomienky ostatných účastníkov, zamerané na doplnenie a skvalitnenie materiálu, boli zapracované.
Z výsledkov medzirezortného pripomienkového konania uvedených vo vyhodnotení pripomienkového konania vyplýva, že materiál sa predkladá na rokovanie vlády bez rozporov.    
Predkladaný materiál nemá finančný, ekonomický, environmentálny vplyv ani vplyv na zamestnanosť.